Carlo Maria Viganò

**Carlo Maria Viganò** (født 1941) er en italiensk katolsk erkebiskop som har vært tilknyttet det pavelige diplomati. Han ble ekskommunisert for skisma den 5. juli 2024.

## Liv og virke
### Prest
Carlo Maria Viganò ble presteviet 24. mars 1968 for bispedømmet Pavia av biskopen der, Carlo Allorio. Han tok deretter doktorgrad i kirkerett og sivilrett.

I 1973 trådte han inn i Den Hellige Stols diplomatiske korps. Han var som prest postert ved de pavelige representasjoner i Irak og så i Storbritannia, så var han fra 1978 til 1989 ved det vatikanske  Statssekretariat. Viganò ble den 4. april 1989 utnevnt til Pavestolens permanente observatør ved Europarådet i Strasbourg.

### Erkebiskop, apostolisk nuntius til Nigeria
Den  3. april 1992 utnevnte pave Johannes Paul II han til titularerkebiskop av *[[Ulpiana]]* og til apostolisk nuntius i Nigeria. Pave Johannes Paul II bispeviet ham personlig den 26. spril 1992; medkonsekrererende var kardinalstatssekretær Angelo Sodano og erkebiskop av Kraków, Franciszek kardinal Macharski. 
### Til den romerske kurie
Den 4. april 1998 utnevnte pave Johannes Paul II ham til delegat ved Statssekretariatet i Vatikanet. 

Den 16. juli 2009 utnevnte pave Benedikt XVI til å overta etter Renato Boccardo som generalsekretær ved Vatikanstatens guvernement.
### Apostolisk nuntius til USA
Den 19. oktober 2011 utnevnte pave Benedikt XVI ham til apostolisk nuntius i USA. Forut for dette hadde Viganò innstendig bedt om å få forbli på sin post i Roma fordi han ville fullføre det han var i ferd med, særlig bekjempelsen av korropsjon og nepotisme. Dette er fremkommet ved lekkede dokumenter (Vatileaks 1.0) som for eksempel et brev av 27.2.2011). 

Med utnevnelsen av Christophe Pierre til hans etterfølger som nuntius i Washington D.C. den 12. april 2016 gikk den da 75-årige erkebiskop Viganò i pensjon.

### McCarrick-saken
I juni 2018 ble det bekjentgjort at Vatikanet påla erkebiskop og kardinal Theodore McCarrick (erkebiskop i Washington 2000-2006) strenge sanksjoner etter at beskyldninger om seksuelle overgrep mot mindreårig den gang McCarrick var ung prest i New York City, var blitt gransket å funnet graverende og troverdige. Straks ble det offentlig kjent at samme erkebiskop hadde forbrutt seg i mange år på forskjellig vis ikke minst mot prestekandidater. En kirkelig rettsgranskning skulle forberedes og gjennomføres. I slutten av juli så McCarrick seg nødsaget til å be om å bli løst fra sin kardinalsverdighet, noe som ble umiddelbart innvilget. 

Saken hadde klare trekk av en mangeårig *cover up*, fordi ganske mange hadde visst, og enda flere en sterk anelse, om McCarricks embedsførsel. 

Om aftenen 25. august 2018 amerikansk tid ble så et 11-siders skriv fra erkebiskop Viganò offentliggjort. Der fremla han en rekke sterke påstander - med personnavn og angivelse av dokumenter og hvor de oppbevares -, og enda mer potensielt eksplosive synspunkter. Særlig oppsiktsvekkende var at pave Benedikt XVI i 2009 eller i 2010 skal ha ilagt strenge sanksjoner mot McCarrick og bedt ham tilbringe resten av livet i bønn og bot, men at den neste pave, altså pave Frans (som ifølge Viganò var informert om kardinalens overgrepsmønster) i 2013 tilsidesatte dette, og gjorde McCarrick til en av sine rådgivere. Han oppfordret i sitt skriv både paven og en rekke kardinaler og erkebiskoper til å fratre sine embeder.

Viganòs brev ble gjenstand for både sterk kritikk og motstand, for sterk eller betinget støtte, og bekymring som munnet ut i oppfordring til grundige og troverdige granskninger.

Den 14. januar 2019 offentliggjorde Viganò et brev der han oppfordret McCarrick til offentlig å be om forlatelse for sine gjerninger. Viganò skrev blant annet at McCarricks sjels frelse stod på spill.

### Heftig kritiker av pave Frans
Viganò regnes som en av pave Frans' heftigste kritikere og motstandere. Viganó fungerer som støtte til en gruppe kalt «Associazione Exsurge Domine», som har som mål å gi støtte og materiell bistand til presteskap, religiøse og innviede lekfolk, for å «forsvare den uforandrede og uforgjengelige katolske tros tradisjon» og å «bevare og fremme den tradisjonelle liturgi». I desember 2023 kunngjorde Viganó grunnleggelsen av et tradisjonalistisk seminar («Collegium traditionis») i Viterbo i sentral-Italia, det skulle formes gode og hellige prester som «ikke er underlagt utpressingen til å akseptere kjetteriene fra Vaticanum II eller Bergoglios avvik" for å få utføre sitt virke.

Viganò sluttet seg til slutt med den sedisvakantistiske biskop Richard Williamson. Han ba også Sveitsergarden om å arrestere pave Frans på grunn av en bok av Víctor Manuel Fernández, som Viganò anså som «pornografisk» og «pervertert».

### Ekskommunisert for å være skismatisk
I juni 2024 meddelte erkebiskop Viganó selv at Dikasteriet for Troslæren hadde initiert en kanonisk straffesak mot ham med anklage om skisma.

Han møtte ikke frem for innsyn i saksdokumentene innen fastsatt frist, og Vatikanet erklærte at det på grunn av uomtvistelige beviser forelå skismatiske uttalelser, og erkebiskopenn ekskommunikasjon ble erklært den 5. juli 2024.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1981
* Erkebiskop *Carlo Maria Viganò* (1941- ) *1992

## Referanser